Saratonga chalingan bolalar uchun xayriya qutilari: yig‘ilgan mablag‘ bemorlarga qanday yetib boradi?

«Ezgu amal» jamoat fondining yillik hisobot taqdimotida joylarda o‘rnatiladigan xayriya qutilaridagi mablag‘ning bemorlarga yetib borishi jarayoni haqida ma'lumot berildi.
Fond vasiylar kengashi a'zosi Alime Jalilovaning tushuntirishicha, xayriya qutilari ko‘ngillilar ishtirokida ochiladi, mablag‘ bank orqali «Ezgu amal» jamoat fondi hisobiga o‘tkaziladi.
«Barcha xayriya qutilari fond va quti o‘rnatiladigan hudud (do‘kon, tashkilot) egasi bilan kelishuv asosida joylashtiriladi. Qutilar odamlar ko‘p jamlanadigan va ko‘z tushadigan joyga qo‘yiladi. Quti oldida kamera o‘rnatilgan bo‘lib, doimiy nazorat olib boriladi.
Qutilarda mablag‘ yig‘ilgach, ularni ochish jarayonida volontyorlar va barcha xohlovchilar ishtirok etishadi. Pul odamlar oldida sanaladi. Misol uchun, supermarketda istalgan mijoz bu jarayonga qo‘shilishi va sanashga yordam berishi mumkin. Bir so‘m ham nazardan qochirilmasligi uchun tangalar ham sanaladi. Bu maqsadda fond tomonidan tanga sanovchi mashina ham xarid qilingan.
Pullar sanalgach, dalolatnoma tuziladi. Fond va quti joylashgan hudud vakillari imzo qo‘ygach, inkassatorlar yoki yaqin oradagi bank xodimlari kelishadi. Ular bilan ham kelishuv imzolanadi va pul fond hisobraqamiga o‘tkaziladi. Qutilar yana plombalab qo‘yiladi», – dedi fond vakili.
Bildirilishicha, 2020 yilda korzinka.uz tarmog‘i supermarketlarida joylashtirilgan xayriya qutilari orqali 1 mlrd so‘m jamlangan. Mazkur mablag‘ «Ezgu amal» fondi orqali onkologik kasalliklar tashxisi qo‘yilgan bolalarga yordam uchun yo‘naltirilgan.
Ma'lumot uchun, 2018 yildan beri faoliyat yuritib kelayotgan «Ezgu amal» fondi homiylik mablag‘lari asosida 8 mlrd so‘mdan ortiq qiymatda bemorlarga yordam ko‘rsatgan. Shundan 800 mln so‘mi aynan dori-darmon xarajatlariga sarflangan.
Bundan tashqari, bemorlarning davolanish uchun xorijga borib-kelishi, jarrohlik amaliyoti kabilar uchun xarajatlarga yordam ko‘rsatiladi.